રાજકોટમાં કામદાર બી.એડ., હોમિયોપથી, ફિઝિયોથેરાપી અને નર્સિંગ કોલેજ કાર્યરત છે. આ જ તમામ કોર્ષનું શિક્ષણ આપતાં સંચાલકોએ નવી સાયન્સ કોલેજ શરૂ કરવા સૌરાષ્ટ્ર યુનિવર્સિટી પાસે 2 વર્ષ પહેલાં અરજી કરી હતી. જોકે તે વખતના તત્કાલિન કુલપતિ ડો.પ્રતાપસિંહ ચૌહાણે કોલેજને મંજૂરી માટેનો કોઈ નિર્ણય લીધો ન હતો. જેથી કોલેજ સંચાલકોએ હાઇકોર્ટમાં પિટિશન દાખલ કરી હતી. જેમાં કોલેજે LIC (લોકલ ઇન્કવાયરી કમિટી) નિમવા માટે માંગ કરી હતી. જેથી હાઇકોર્ટના આદેશને પગલે સૌરાષ્ટ્ર યુનિવર્સિટી ભીંસમાં આવી અને ડો.ભાવિન કોઠારી, ડો.નેહલ શુક્લ અને કોટડાસાંગાણીની સરકારી કોલેજના પ્રિન્સિપાલ પાઠકની લોકલ ઇન્કવાયરી કમિટી બનાવવામાં આવી. કોલેજની સ્થળ તપાસને પણ ખાસ્સો સમય વિત્યા બાદ પણ નવી કોલેજને મંજૂરીનો નિર્ણય લેવામાં ન આવ્યો. જેથી કોલેજ સંચાલકોએ હાઇકોર્ટમાં કન્ટેમ્પ્ટ પિટિશન કરી. જે અંગે હાઇકોર્ટ મંગળવારે સુનાવણી કરવાની છે ત્યારે સોમવારે તાત્કાલિકપણે કાર્યકારી કુલપતિની અધ્યક્ષતામાં સિન્ડિકેટ સભ્યોની બેઠક બોલાવવી પડી હતી.